કચ્છના રબારી ભરત ઉપર સંશોધન કરવા આવેલા અમેરિકન બહેન જુડી ફ્રેચરે રબારી ભરતને વિશ્વભરમાં ખ્યાતિ અપાવી છે. એમણે અમેરિકાના ક્રાફ્ટ મ્યુઝિયમમાં કચ્છી ભરતનો આખો ખંડ ઊભો કર્યો છે. ત્યાં કચ્છી રબારી ભરતના ઉત્તમ નમૂના સચવાયા છે. જુડીબહેન આજે તો રબારી સંસ્કૃતિ પર ઓળઘોળ થઇને રબારી વસ્ત્રોમાં સજ્જ થઇને કચ્છમાં કાયમી રહી ગયાં છે ને રબારી બહેનોને તાલીમ આપી ભરતકામના ઉત્તમ નમૂના તૈયાર કરાવી સારું વેચાણ કરાવી આપે છે. આ સેવાકાર્ય માટે એમણે જીવન સમર્પિત કર્યું છે.